Eagrán sealadach
BREITHIÚNAS NA CÚIRTE (an Chéad Dlísheomra)
30 Aibreán 2026 (*)
(Tarchur chun réamhrialú – Cosaint tomhaltóirí – Cleachtais tráchtála éagóracha idir gnólachtaí agus tomhaltóirí – Treoir
2005/29/CE – Raon feidhme – Ceangal idir forálacha na Treorach sin agus rialacha eile an Aontais maidir le sainghnéithe cleachtas tráchtála éagórach – Airteagal 3(4) – Cleachtais éagóracha maidir le faisnéis bhia – Rialachán
(AE) Uimh. 1169/2011 – Coimhlint a bheith ann – Comhlántacht na sraitheanna rialacha maidir le cosaint)
I gCás C‑301/25,
IARRAIDH ar réamhrialú de bhun Airteagal 267 CFAE, ón Consiglio di Stato (an Chomhairle Stáit, an Iodáil), trí bhreith an 22 Aibreán 2025, a fuarthas ag an gCúirt an 24 Aibreán 2025, sna himeachtaí
Lidl Italia Srl
v
Autorità Garante della Concorrenza e del Mercato (AGCM),
idiragraithe:
Wiise Srl,
Associazione per la Difesa e l’Orientamento dei Consumatori (ADOC Aps),
tugann AN CHÚIRT (an Chéad Dlísheomra),
agus í comhdhéanta mar seo a leanas: F. Biltgen, Uachtarán Dlísheomra, I. Ziemele, A. Kumin, S. Gervasoni agus M. Bošnjak (Rapóirtéir), Breithiúna,
Abhcóide Ginearálta: M. Szpunar,
Cláraitheoir: A. Calot Escobar,
ag féachaint don nós imeachta i scríbhinn,
tar éis breithniú a dhéanamh ar na barúlacha arna dtíolacadh thar ceann na bpáirtithe seo a leanas:
–        Lidl Italia Srl, ag F. Capelli, U. Corea agus M. Valcada,
avvocati,
–        Rialtas na hIodáile, ag S. Fiorentino, i gcáil Gníomhaire, le cúnamh ó I. Fresu agus E. Manzo,
avvocati dello Stato,
–        Rialtas na Polainne, ag B. Majczyna agus D. Lutostańska, i gcáil Gníomhairí,
–        an Coimisiún Eorpach, ag P. Kienapfel, D. Recchia agus B. Rous Demiri, i gcáil Gníomhairí,
tar éis cinneadh a dhéanamh, i ndiaidh an tAbhcóide Ginearálta a éisteacht, breith a thabhairt ar an gcás gan Tuairim,
an Breithiúnas seo a leanas:
Breithiúnas
1        Baineann an iarraidh ar réamhrialú leis an léiriú ar a leanas:
–        Airteagal 7 de Rialachán (AE) Uimh. 1169/2011 ó Pharlaimint na hEorpa agus ón gComhairle an 25 Deireadh Fómhair 2011 maidir le faisnéis bhia a sholáthar do thomhaltóirí lena leasaítear Rialacháin (CE) Uimh. 1924/2006 agus (CE) Uimh. 1925/2006 ó Pharlaimint na hEorpa agus ón gComhairle agus lena n‑aisghairtear Treoir 87/250/CEE ón gCoimisiún, Treoir 90/496/CEE ón gComhairle, Treoir 1999/10/CE ón gCoimisiún, Treoir 2000/13/CE ó Pharlaimint na hEorpa agus ón gComhairle, Treoracha 2002/67/CE agus 2008/5/CE ón gCoimisiún agus Rialachán (CE) Uimh. 608/2004 ón gCoimisiún (IO 2011 L 304, lch. 18), agus
–        Airteagal 6
et seq. agus Airteagal 13 de Threoir 2005/29/CE ó Pharlaimint na hEorpa agus ón gComhairle an 11 Bealtaine 2005 maidir le cleachtais tráchtála éagóracha idir gnólachtaí agus tomhaltóirí sa mhargadh inmheánach agus lena leasaítear Treoir 84/450/CEE ón gComhairle agus Treoracha 97/7/CE, 98/27/CE agus 2002/65/CE ó Pharlaimint na hEorpa agus ón gComhairle agus Rialachán (CE) Uimh. 2006/2004 ó Pharlaimint na hEorpa agus ón gComhairle (‘An Treoir maidir le Cleachtais Tráchtála Éagóracha’) (IO 2005 L 149, lch. 22).
2        Rinneadh an iarraidh seo in imeachtaí idir Lidl Italia Srl agus an Autorità garante della Concorrenza e del Mercato (an tÚdarás um Iomaíocht agus an Margadh a Chosaint (AGCM), an Iodáil) maidir le fíneáil riaracháin arna gearradh ag AGCM ar Lidl Italia as cleachtas tráchtála éagórach agus réimsí pasta seimilín dúraim á margú aige.
An dlí lena mbaineann
Dlí an Aontais Eorpaigh
Treoir 2005/29
3        Is sna focail seo a leanas atá aithrisí 7,
8, 11, 13, agus 14 de Threoir 2005/29:
‘(7)      Baineann an Treoir seo le cleachtais tráchtála a bhfuil baint dhíreach acu le tionchar a imirt ar chinntí idirbhirt tomhaltóirí i leith táirgí. [...]
(8)      Cosnaíonn an Treoir seo go díreach leasanna eacnamaíocha tomhaltóirí ar chleachtais tráchtála éagóracha idir gnólachtaí agus tomhaltóirí. Cosnaítear leis go hindíreach freisin na gnóthais dhlisteanacha i gcoinne iomaitheoirí nach gcloíonn leis na rialacha arna leagan síos sa Treoir, agus ar an gcaoi sin ráthaítear iomaíocht chothrom san earnáil arna comhordú aige. [...]
[...]
(11)      Leis an ardleibhéal cóineasaithe a eascraíonn as comhfhogasú na bhforálacha náisiúnta a áirithítear leis an Treoir seo, cruthaítear ardleibhéal coiteann cosanta do thomhaltóirí. Bunaítear leis an Treoir seo toirmeasc ginearálta aonair ar chleachtais tráchtála éagóracha a shaobhann iompraíocht eacnamaíoch tomhaltóirí. [...]
[...]
(13)      Chun cuspóirí an Chomhphobail a bhaint amach trí dheireadh a chur le bacainní ar an margadh inmheánach, is gá clásail ghinearálta agus prionsabail dhlíthiúla éagsúla na mBallstát atá ann cheana a ionadú. Dá bhrí sin, cumhdaítear leis an toirmeasc ginearálta coiteann ar leith a bhunaítear leis an Treoir seo cleachtais tráchtála éagóracha a shaobhann iompraíocht eacnamaíoch tomhaltóirí. Chun muinín na dtomhaltóirí a neartú, ba cheart go mbeadh feidhm ag an toirmeasc ginearálta freisin maidir le cleachtais tráchtála éagóracha a úsáidtear lasmuigh d’aon chaidreamh conarthach idir an trádálaí agus an tomhaltóir nó tar éis conradh a thabhairt i gcrích nó le linn conradh a chomhlíonadh. Déantar tuilleadh forbartha ar an toirmeasc ginearálta sin leis na rialacha maidir leis an dá chineál cleachtas tráchtála is coitianta ar fad, eadhon cleachtais tráchtála mhíthreoracha agus cleachtais tráchtála ionsaitheacha.
(14)      Is inmhianaithe go gcumhdófaí le cleachtais tráchtála mhíthreoracha na cleachtais siúd, lena n‑áirítear fógraíocht mhíthreorach, lena gcuirtear cosc ar an tomhaltóir, trí iad a chur ar míthreoir, rogha eolach éifeachtúil a dhéanamh. [...]’
[Aistriúchán neamhoifigiúil]
4        De réir Airteagal 1 den Treoir sin, dar teideal ‘Cuspóir’:
‘Is é cuspóir na Treorach seo ná rannchuidiú le feidhmiú cuí an mhargaidh inmheánaigh agus ardleibhéal cosanta do thomhaltóirí a áirithiú trí dhlíthe, rialacháin agus forálacha riaracháin na mBallstát a bhaineann le cleachtais tráchtála éagóracha a dhéanann dochar do leasanna eacnamaíocha tomhaltóirí a chomhfhogasú.’
[Aistriúchán neamhoifigiúil]
5        Foráiltear don mhéid seo a leanas le hAirteagal 2 den Treoir sin, dar teideal ‘Sainmhínithe’:
‘Chun críocha na Treorach seo, beidh feidhm ag na sainmhínithe seo a leanas:
[...]
(d)      ciallaíonn “cleachtais tráchtála idir gnólachtaí agus tomhaltóirí” (dá ngairfear “cleachtais tráchtála” freisin anseo feasta): aon bheart, neamhghníomh, iompraíocht nó léiriú, cumarsáid tráchtála lena n‑áirítear fógraíocht agus margaíocht, a dhéanfaidh trádálaí, ag a bhfuil ceangal díreach le cur chun cinn, díol nó soláthar táirge do thomhaltóirí;
[...]’
[Aistriúchán neamhoifigiúil]
6        Foráiltear le hAirteagal 3(1), (3) agus (4) den Treoir chéanna, ar Airteagal é dar teideal ‘Raon feidhme’ mar seo a leanas:
‘1.      Beidh feidhm ag an Treoir seo maidir le cleachtais tráchtála éagóracha idir gnólachtaí agus tomhaltóirí, mar a leagtar síos in Airteagal 5, roimh, le linn agus tar éis idirbheart tráchtála maidir le táirge.
[...]
3.      Beidh feidhm ag an Treoir seo gan dochar d’fhorálacha [an Aontais] nó náisiúnta maidir leis an tsláinte nó le sábháilteacht táirgí.
4.      I gcás coimhlint idir forálacha na Treorach seo agus rialacha eile [an Aontais] lena rialaítear sainghnéithe de chleachtais tráchtála éagóracha, bíonn tosaíocht ag na rialacha eile sin agus bíonn feidhm acu maidir leis na sainghnéithe sin.’
[Aistriúchán neamhoifigiúil]
7        Foráiltear don mhéid seo a leanas in Airteagal 5 de Threoir 2005/29, dar teideal ‘Toirmeasc ar chleachtais tráchtála éagóracha’:
‘1.      Cuirtear toirmeasc ar chleachtais tráchtála éagóracha.
[...]
4.      Go háirithe, beidh cleachtais tráchtála éagórach i gcás ina bhfuil siad:
(a)      míthreorach de réir bhrí Airteagail 6 agus 7,
[...]’
[Aistriúchán neamhoifigiúil]
8        Foráiltear don mhéid seo a leanas le hAirteagal 6 den Treoir sin, dar teideal ‘Gníomhartha míthreoracha’:
‘1.      Measfar go bhfuil cleachtas tráchtála míthreorach má tá faisnéis bhréagach ann agus, dá bhrí sin, go bhfuil sé bréagach nó, ar bhealach ar bith, lena n‑áirítear a chur i láthair ginearálta, go gcuireann sé an gnáth-thomhaltóir ar míthreoir nó gur dócha go gcuirfeadh sé an ngnáth-thomhaltóir ar míthreoir, fiú má tá an fhaisnéis ceart go fíorasach, maidir le ceann amháin nó níos mó de na heilimintí seo a leanas agus, sa dá chás, go gcuireann sé faoi deara nó gur dócha go gcuirfidh sé faoi deara dó cinneadh tráchtála a dhéanamh nach ndéanfadh sé murach sin:
[...]
(b)      príomhthréithe an táirge, ar nós [...] a chomhdhéanaimh, [...] a thionscnaimh gheografaigh nó tráchtála [...];
[...]’
[Aistriúchán neamhoifigiúil]
9        De réir Airteagal 13 den Treoir sin, dar teideal ‘Pionóis’:
‘Cinneann na Ballstáit an tsraith rialacha maidir le pionóis is infheidhme ar sháruithe na bhforálacha náisiúnta arna nglacadh de bhun na Treorach seo, agus glacfaidh siad gach beart riachtanach ionas go n‑áirithítear go gcuirtear i gcrích iad. Caithfidh na pionóis a bheith éifeachtach, comhréireach agus athchomhairleach.’
[Aistriúchán neamhoifigiúil]
Rialachán Uimh. 1169/2011
10      Is sna focail seo a leanas atá aithrisí 5 agus 20 de Rialachán Uimh. 1169/2011:
‘(5)      Le Treoir [2005/29] cumhdaítear gnéithe áirithe soláthair faisnéise do thomhaltóirí chun cosc a chur go sonrach ar ghníomhaíochtaí míthreoracha agus ar easnaimh faisnéise. Ba cheart go ndéanfaí na prionsabail ghinearálta maidir le cleachtais tráchtála éagóracha a chomhlánú le rialacha sonracha a bhaineann le faisnéis bhia a sholáthar do thomhaltóirí.
[...]
(20)      Le dlí um fhaisnéis bhia, ba cheart go gcuirfí toirmeasc ar úsáid a bhaint as faisnéis a chuirfeadh an tomhaltóir ar míthreoir go háirithe faisnéis maidir le saintréithe an bhia, iarmhairtí nó airíonna an bhia, nó faisnéis lena gcuirfi airíonna leigheasacha i leith bianna. Chun bheith éifeachtach, ba cheart go mbeadh feidhm ag an toirmeasc sin freisin maidir le fógraíocht agus cur i láthair bianna.
[...]’
11      Foráiltear le hAirteagal 1 den Rialachán sin, dar teideal ‘Ábhar agus raon feidhme’:
‘1.      Leis an Rialachán seo, déantar an bunús a sholáthar chun ardleibhéal cosanta a áirithiú do thomhaltóirí maidir le faisnéis bhia, agus na difríochtaí i dtaca le brath tomhaltóirí, agus riachtanas faisnéise tomhaltóirí, á gcur san áireamh ach feidhmiú rianúil an mhargaidh inmheánaigh á áirithiú ag an am céanna.
2.      Leis an Rialachán seo bunaítear na prionsabail, na ceanglais agus na freagrachtaí ginearálta lena rialaítear faisnéis bhia, agus lipéadú bia go háirithe. Leagtar síos leis na modhanna chun an ceart chun faisnéise atá ag tomhaltóirí a ráthú, na nósanna imeachta chun faisnéis bhia a sholáthar, agus an gá atá le solúbthacht leordhóthanach a sholáthar chun freagairt ar fhorbairtí amach anseo agus ar cheanglais nua faisnéise á chur san áireamh.
3.      Beidh feidhm ag an Rialachán seo maidir le hoibreoirí gnó bia ag gach céim den bhiashlabhra, i gcás ina mbaineann a ngníomhaíochtaí le faisnéis bhia a sholáthar do thomhaltóirí. Beidh feidhm aige maidir leis na bianna go léir a bheartaítear a sholáthar don tomhaltóir deiridh, lena n‑áirítear bianna a dhéanann oll-lónadóirí a sheachadadh agus bianna a bheartaítear a sholáthar d’oll-lónadóirí.
[...]’
12      Foráiltear le hAirteagal 3(1) den Rialachán sin, ar Airteagal é dar teideal ‘Cuspóirí ginearálta’:
‘Agus faisnéis bhia á soláthar, féachfar le hardleibhéal cosanta sláinte agus leasanna tomhaltóirí a bhaint amach trí bhonn a sholáthar do thomhaltóirí deiridh ar dá réir féadfaidh siad roghanna eolasacha a dhéanamh agus úsáid shábháilte a bhaint as bia, ag féachaint go háirithe do chúrsaí sláinte, eacnamaíocha, comhshaoil, sóisialta agus eiticiúla.’
13      Foráiltear le hAirteagal 7 den Rialachán seo, dar teideal ‘Cóirchleachtais maidir le faisnéis’:
‘1.      Ní bheidh faisnéis bhia míthreorach, go háirithe:
(a)      maidir le saintréithe an bhia agus, go háirithe, lena chineál, lena shainiúlacht, lena airíonna, lena chomhdhéanamh, lena chainníocht, lena mharthanacht, lena thír thionscnaimh nó lena bhunáitíocht, lena mhodh monaraithe nó táirgthe;
[...]
2.      Beidh faisnéis bhia cruinn, soiléir agus sothuigthe don tomhaltóir.
[...]
4.      Beidh feidhm ag mír 1, ag mír 2, agus ag mír 3 maidir leis an méid seo a leanas freisin:
[...]
(b)      cur i láthair bianna, go háirithe an cruth, an dealramh agus an phacáistíocht atá orthu, na hábhair pacáistíochta a úsáidtear, an bealach ina leagtar amach na bianna agus an suíomh ina gcuirtear ar taispeáint iad.’
Dlí na hIodáile
Cód an Tomhaltais
14      Trasuítear i ndlí na hIodáile,
inter alia, Treoir 2005/29 le decreto legislativo n. 206 – Codice del consumo (Foraithne Reachtach Uimh. 206 i leith Chód an Tomhaltais) an 6 Meán Fómhair 2005 (GURI Uimh. 235 an 8 Deireadh Fómhair 2005,
Gnáthfhorlíonadh Uimh. 162), sa leagan is infheidhme maidir leis an díospóid sna príomhimeachtaí (‘Cód an Tomhaltais’).
15      Foráiltear don mhéid seo a leanas le hAirteagal 21 de Chód an Tomhaltais, dar teideal ‘Gníomhartha míthreoracha’:
‘1.      Measfar go bhfuil cleachtas tráchtála míthreorach i gcás ina bhfuil faisnéis ag baint leis nach dtagann leis an bhfírinne nó i gcás, cé gur fíor í, ar bhealach ar bith, lena n‑áirítear de réir a chur i láthair ginearálta, go gcuireann sé an gnáth-thomhaltóir ar míthreoir nó gur dócha go gcuirfidh sé é ar míthreoir
fiú má tá an fhaisnéis ceart go fíorasach, maidir le ceann amháin nó níos mó de na heilimintí seo a leanas agus, sa dá chás, go gcuireann sé faoi deara nó gur dócha go gcuirfidh sé faoi deara dó cinneadh tráchtála a dhéanamh nach ndéanfadh sé murach sin:
[...]
(b)      príomhthréithe an táirge, ar nós [...] a chomhdhéanaimh, [...] a thionscnaimh gheografaigh [...];;
[...]’
Foraithne Reachtach Uimh. 231/2017
16      Leagtar an méid seo a leanas amach in Airteagal 1(1) de decreto legislativo n. 231 – Disciplina sanzionatoria per la violazione delle disposizioni del regolamento (UE) n. 1169/2011 [Foraithne Reachtach Uimh. 231, i leith na sraithe rialacha maidir le pionós as sárú ar fhorálacha Rialachán (AE) Uimh. 1169/2011], an 15 Nollaig 2017 (GURI Uimh. 32 an 8 Feabhra 2018), sa leagan is infheidhme maidir leis an díospóid sna príomhimeachtaí (‘Foraithne Reachtach Uimh. 231/2017’), ar Airteagal é dar teideal ‘Raon Feidhme’:
‘Leagtar síos leis an bhForaithne seo an tsraith rialacha maidir le pionóis is infheidhme i gcás sárú ar fhorálacha Rialachán [Uimh. 1169/2011], gan dochar don tsraith rialacha maidir le pionóis arna leagan síos i [gCód an Tomhaltais].’
17      Foráiltear le hAirteagal 3(1) d’Fhoraithne Reachtach Uimh. 231/2017, ar Airteagal é dar teideal ‘Neamhchomhlíonadh na gcleachtas córa faisnéise arna leagan amach in Airteagal 7 de Rialachán [Uimh. 1169/2011]’:
‘Gan dochar dó gur féidir gur cion coiriúil é an gníomh, agus seachas cásanna is inphionóis go sonrach de réir fhorálacha eile na Foraithne seo, beidh an t‑oibreoir de chuid thionscal an bhia faoi réir pionós riaracháin airgid arb é atá i gceist leis ná íocaíocht shuim EUR 3 000 go EUR 24 000 as aon sárú ar fhorálacha Airteagal 7 den Rialachán maidir le cóirchleachtais maidir le faisnéis.’
An díospóid sna príomhimeachtaí agus na ceisteanna a tharchuirtear le haghaidh réamhrialú
18      Trí chinneadh an 20 Nollaig 2019, d’fhorchuir AGCM ar Lidl Italia pionós riaracháin airgid EUR 1 mhilliún ar an bhforas go margaíodh an chuideachta sin go líomhainte réimsí pasta seimilín cruithneachta dúraim trí phacáistiú a úsáid ina gcuirtí chun suntais tionscnamh Iodálach an táirge lena mbaineann agus inar sonraíodh gurbh í an Iodáil tír mheilte na cruithneachta, cé go mbíodh an chruithneacht arna húsáid leis an seimilín sin a mhonarú de thionscnamh ‘an Aontais agus neamh-AE’ agus go mbíodh an pasta lena mbaineann á mhonarú de mheascáin chruithneachta ina mbíodh céatadán suntasach de chruithneacht nach dtáirgtí san Iodáil.
19      Thug AGCM le fios go mbíodh sé le tuiscint nó intuigthe don tomhaltóir ó phacáisitú a úsáid lena ndírítí aird go soiléir ar thionscnamh Iodálach an táirge lena mbaineann go mbaineadh an sonrú sin le tionscnamh na n‑amhábhar chun an táirge sin a mhonarú chomh maith. Dar leis, ar mhaithe lena áirithiú go bhfuil an fhaisnéis iomchuí ag an tomhaltóir, ba cheart aon úsáid as amhábhair ón gcoigcríoch a chur chun a fhollasaí sin de shuntas trí fhaisnéis i ngar do ráitis lena dtugtar chun cuimhne tionscnamh Iodálach an táirge lena mbaineann. Ar a laghad ar bith, ba cheart a leithéid de shonrú a bheith ar an aon taobh den phacáistiú leis na ráitis sin.
20      Mheas AGCM gurbh ionann cineál neamh-iomlán na faisnéise arna soláthar ag Lidl Italia agus cleachtas tráchtála éagórach, de réir bhrí Chód an Tomhaltais, sa chaoi gur dócha go gcuirfí an tomhaltóir ar míthreoir maidir le buntréith an táirge lena mbaineann, go sonrach maidir le tionscnamh na cruithneachta dúraim arna húsáid. Chun méid an phionóis a shocrú de réir Chód an Tomhaltais, ba iad a chuir AGCM san áireamh ná an líon mór tomhaltóirí lena mbaineann, go raibh na dosaenacha milliún pacaí pasta díolta ag Lidl Italia in 2018 amháin agus fad an chleachtais i gceist, a bhí ar bun ó mhí Eanáir 2017 ar a laghad.
21      Ó diúltaíodh do chaingean Lidl Italia i gcoinne chinneadh AGCM an 20 Nollaig 2019 ag an gcéad chéim, thug an chuideachta sin achomharc os comhair an Consiglio di Stato (an Chomhairle Stáit, an Iodáil), arb í an chúirt a rinne an tarchur í. Os comhair na cúirte sin, áitíonn Lidl Italia, go háirithe, nach bhfuil feidhm ach ag Rialachán Uimh. 1169/2011 maidir le cleachtais a thagann faoi raon feidhme an Rialacháin sin, agus nach féidir glacadh le pionós as cleachtais den sórt sin de réir Threoir 2005/29 agus Chód an Tomhaltais.
22      I dtaca leis sin, tugann an chúirt a rinne an tarchur faoi deara gur féidir gurb ionann iompar Lidl Italia, arbh é a bhí ann ná faisnéis nach bréagach ná mealltach í a léiriú ach lenar féidir tomhaltóir an táirge lena mbaineann a chur ar míthreoir faoi thionscnamh na cruithneachta arna húsáid mar amhábhar lena monarú agus cleachtais tráchtála éagóracha de réir Airteagal 6 de Threoir 2005/29 agus Airteagal 21 de Chód an Tomhaltais agus iompar atá coiscthe in Airteagal 7 de Rialachán Uimh. 1189/2001 agus pionósaithe i gcomhréir le Foraithne Reachtach Uimh. 231/2017.
23      De réir na cúirte a rinne an tarchur, d’fhéadfaí a mheas gur comhlántach an dá sraith rialacha sin, ach tógtar leo fadhb maidir le coimhlint rialacha. I dtaca leis sin, dar léi, níl feidhm ag an riail maidir le coimhlint dá dtagraítear in Airteagal 3(4) de Threoir 2005/29 i bhfabhar rialacha eile an Aontais maidir le sainghnéithe cleachtas tráchtála éagórach, ó tharla go dtugtar leis an dá shraith rialacha sin faoi thomhaltóirí a chosaint ar chleachtais lena bhféadfaí iad a chur ar míthreoir ó thaobh bia de. Sa chomhthéacs sin, sonraíonn an chúirt a rinne an tarchur go bhfuil an pionós dá bhforáiltear i bhForaithne Reachtach Uimh. 231/2017 i gcás sárú ar Airteagal 7 de Rialachán Uimh. 1169/2011 i bhfad níos lú déine ná an pionós dá bhforáiltear le Cód an Tomhaltais lena dtrasuitear Treoir 2005/29.
24      Sna himthosca seo, chinn an Consiglio di Stato (an Chomhairle Stáit) bac a chur ar na himeachtaí agus na ceisteanna seo a leanas a tharchur chuig an gCúirt le haghaidh réamhrialú:
‘1.      An ionann an t‑iompar dá dtagraítear in Airteagal 7 de Rialachán Uimh. [1169/2011] agus imthosca speisialta a bhaineann le cleachtais tráchtála míchuí/éagóracha, a chumhdaítear, mar sin féin, le hAirteagail 6
et seq. de Threoir [2005/29], atá faoi réir, dá réir sin,
Airteagail 11 et seq. den Treoir sin agus na reachtaíochta trasuite; nó an ionann é agus córas ar leith chun é a chur i bhfeidhm, is é sin le rá, a fhorfheidhmiú, nach féidir tagairt a dhéanamh don Treoir ach, i gcás na hIodáile,
d’Fhoraithne Reachtach Uimh. 231/2017 amháin?
2.      An ndéanann an t‑iompar dá dtagraítear in Airteagal 7 de Rialachán [Uimh. 1169/2011] cosaint iomlán a sholáthar do thomhaltóirí i gceannach earraí bia, ionas nach féidir an chosaint ghinearálta dá bhforáiltear i dTreoir 2005/29/CE a chur i bhfeidhm, nó an gcuireann siad, mar mhalairt air sin, le cosaint tomhaltóirí, mar aon le forálacha Threoir [2005/29] agus na reachtaíochta cur chun feidhme náisiúnta ábhartha?
3.      Más gá an t‑iompar dá dtagraítear in Airteagal 7 de Rialachán [Uimh. 1169/2011] a aicmiú mar chleachtais tráchtála éagóracha agus má tá sé faoi réir Threoir 2005/29/CE, an bhfuil an chóireáil phionósach dá bhforáiltear in Airteagal 3
d’Fhoraithne Reachtach Uimh. 231/2017 iomchuí chun éifeacht dhíspreagthach an iompair neamhdhleathaigh a áirithiú, chun cosaint tomhaltóirí dá dtagraítear in Airteagal 169 CFAE a áirithiú, agus in aon chás, an gcomhlíontar Airteagal 13 de Threoir [2005/29] léi?’
Breithniú ar na ceisteanna a tharchuirtear le haghaidh réamhrialú
An chéad cheist agus an dara ceist
25      Mar réamhphointe, ní mór a thabhairt chun cuimhne, sa nós imeachta um chomhar idir na cúirteanna náisiúnta agus an Chúirt Bhreithiúnais a bhunaítear le hAirteagal 267 CFAE, gur faoin gCúirt Bhreithiúnais atá sé freagra a thabhairt don chúirt náisiúnta a bheidh úsáideach di agus lena gcuirfear ar a cumas breith a thabhairt sa díospóid atá os a comhair. Ón taobh sin de, is féidir leis an gCúirt, i gcás inarb iomchuí, na ceisteanna a tharchuirtear chuici a chur i bhfocail eile agus rialacha dhlí an Aontais nár thagair an chúirt náisiúnta dóibh i bhfoclaíocht a ceiste a chur san áireamh, más gá (féach breithiúnas an 30 Eanáir 2025,
Caronte & Tourist__
C‑511/23, EU:C:2025:42, mír 35 agus an cásdlí dá dtagraítear).
26      Sa chás seo, tá sé mar bhunús leis na ceisteanna ón gcúirt a rinne an tarchur maidir leis an gceangal idir na sraitheanna rialacha maidir le cosaint arna gcumhdach i dTreoir 2005/29 agus i Rialachán Uimh. 1169/2011 faoi seach, go dtagann an t‑iompar arna chur i leith Lidl Italia ó thaobh faisnéis a léiriú maidir le tréithe áirithe táirgí ar phacáistiú pasta faoin gcosc ar chleachtais tráchtála mhíthreoracha de réir Airteagal 6(1) den Treoir sin agus faoin gcosc ar chleachtais éagóracha maidir le faisnéis bhia de réir Airteagal 7(1) den Rialachán sin araon. Mar sin féin, leagtar síos go sainráite in Airteagal 3(4) de Threoir 2005/29 riail lena sainítear e raon feidhme na Treorach sin, ar dá réir is féidir na cásanna a chinneadh ina dtagann rialacha eile an Aontais maidir le sainghnéithe cleachtas tráchtála éagórach in ionad na rialacha dá bhforáiltear sa Treoir sin.
27      Sna himthosca sin, tá an chéad cheist agus an dara ceist, arb iomchuí iad a scrúdú le chéile, le tuiscint sa chaoi go bhféachtar lena chinneadh, go bunúsach, an bhfuil Airteagal 3(4) de Threoir 2005/29 le léiriú sa chaoi go gcuirtear cosc ar iompar trádálaí ar cleachtas tráchtála míthreorach é, de réir Airteagal 6(1) den Treoir sin, a chur faoi phionós de bhun na reachtaíochta náisiúnta lena dtrasuitear an Treoir sin, i gcás ina bhfuil dtagann an t‑iompar sin faoin gcosc ar chleachtais éagóracha maidir le faisnéis bhia dá bhforáiltear in Airteagal 7 de Rialachán Uimh. 1169/2011 agus reachtaíocht náisiúnta lena gcuirtear i bhfeidhm an Rialachán sin.
28      Foráiltear le hAirteagal 3(4) de Threoir 2005/29, i gcás coimhlint idir forálacha na Treorach sin agus rialacha eile an Aontais maidir le sainghnéithe de chleachtais tráchtála éagóracha, go mbíonn tosaíocht ag na rialacha eile sin agus go mbíonn feidhm acu maidir leis na sainghnéithe sin. I bhfianaise fhoclaíocht na forála sin, ní thiocfadh na sainghnéithe sin faoi fhorálacha Rialachán Uimh. 1169/2011 ach ar an dá choinníoll, ar an gcéad dul síos, i gcomhthéacs faisnéis bia, go rialaítear le hAirteagal 7(1) de Rialachán Uimh. 1169/2011 sainghnéithe de na cleachtais tráchtála éagóracha agus, ar an dara dul síos, go bhfuil coimhlint ann idir an fhoráil sin agus forálacha Threoir 2005/29.
29      I dtaca leis sin, ní mór, sa chéad áit, a thabhairt chun cuimhne,
i gcomhréir le hAirteagal 3(1) de Threoir 2005/29, go bhfuil feidhm aici maidir le cleachtais tráchtála éagóracha idir gnólachtaí agus tomhaltóirí, mar a shainítear in Airteagal 5 den Treoir sin, roimh, le linn agus tar éis idirbheart tráchtála maidir le táirge. Cuirtear síos in Airteagal 2(d) den Treoir sin ar an gcoincheap ‘cleachtas tráchtála’ trí fhoclaíocht fíor-leathan a úsáid; níl luaite de chritéir san fhoráil sin ach nach mór ceangal díreach a bheith ag cleachtas an trádálaí a le hearra nó seirbhís a chur chun cinn, a dhíol nó a sholáthar don tomhaltóir (féach, chuige sin, breithiúnas an 5 Nollaig 2024,
Guldbrev,
C‑379/23, EU:C:2024:1002, mír 31 agus an cásdlí dá dtagraítear).
30      De réir Airteagal 6(1)(b) de Threoir 2005/29, meastar gur míthreorach cleachtas tráchtála i gcás, ar an gcéad dul síos, ar bhealach ar bith, lena n‑áirítear a chur i láthair ginearálta, go gcuireann sé gnáth-thomhaltóir ar míthreoir nó gur dócha go gcuirfeadh sé an ngnáth-thomhaltóir ar míthreoir ó thaobh,
inter alia,
phríomthreithe an táirge ar nós a chomhdhéanaimh agus a thionscnaimh gheografaigh nó tráchtála agus, ar an dara dul síos, go gcuireann sé faoi deara nó gur dócha go gcuirfidh sé faoi deara dó cinneadh tráchtála a dhéanamh nach ndéanfadh sé murach sin. Tagann a leithéid de chleachtais faoi shainaicme cleachtas tráchtála éagórach atá toirmiscthe de réir Airteagal 5(1) agus (4)(a) den Treoir sin (féach, chuige sin, breithiúnas an 19 Nollaig 2013,
Trento Sviluppo agus Centrale Adriatica,
C‑281/12, EU:C:2013:859, mír 27 agus an cásdlí dá dtagraítear).
31      Foráiltear le hAirteagal 1(2) de Rialachán Uimh. 1169/2011 go sainítear sa Rialachán sin na prionsabail, na ceanglais agus na freagrachtaí ginearálta lena rialaítear faisnéis bhia, agus lipéadú bia go háirithe. Mar sin, foráiltear le hAirteagal 7(1)(a) agus (2) den Rialachán sin nach mór faisnéis bhia a sholáthar go cruinn, soiléir agus sothuigthe don tomhaltóir ionas nach gcuirfí iad ar míthreoir maidir le saintréithe an bhia, go háirithe, lena chomhdhéanamh, lena thír thionscnaimh nó lena bhunáitíocht nó fiú lena mhodh monaraithe nó táirgthe. I gcomhréir le hAirteagal 7(4) den Rialachán sin, bíonn feidhm ag na ceanglais thuasluaite sin maidir le cur i láthair an bhia agus,
inter alia, leis an bpacáistíocht air.
32      De réir aithrisí 5 agus 20 de Rialachán Uimh. 1169/2011, trí bhíthin an Rialacháin sin, déantar na prionsabail ghinearálta is infheidhme maidir le cleachtais tráchtála éagóracha de réir Threoir 2005/29 a chomhlánú le rialacha sonracha maidir le faisnéis bhia a sholáthar do thomhaltóirí, go háirithe trí toirmeasc ar úsáid a bhaint as faisnéis lena gcuirfí an tomhaltóir ar míthreoir go háirithe faisnéis maidir le saintréithe an bhia. Is sa chomhthéacs sin is féidir, de réir na gceanglas maidir le faisnéis a léiriú ar bhia faoina phríomhthréithe, mar a fhágann Airteagal 7(1)(a) agus (2) agus (4) de Rialachán Uimh. 1169/2011, mar a shonraítear i dteideal féin an Airteagail sin, a shocrú an éagórach agus, dá bhrí sin, toirmiscthe é cleachtas a bhaineann le faisnéis ar a leithéid de bhia. Dá bhrí sin, baineann forálacha sin Rialachán Uimh. 1169/2011 le sainghnéithe cleachtas tráchtála éagórach, de réir bhrí Airteagal 3(4) de Threoir 2005/29.
33      Sa dara háit, baineann an choincheap ‘coimhlint’ de réir bhrí Airteagal 3(4) de Threoir 2005/29 le ceangal idir na forálacha faoi thrácht a bhfuil níos mó i gceist leis ná neamhionannas amháin nó difear amháin,
ónar léir difríocht atá dosháraithe trí chur chuige aontaitheach ar dá réir is féidir leis an dá chás a bheith ann in éineacht a chéile gan gá lena saobhadh. Níl ann do choimhlint dá leithéid ach i gcás ina bhforchuirtear oibleagáidí le forálacha lasmuigh de Threoir 2005/29 atá ar neamhréir leis na forálacha arna mbunú leis an Treoir sin maidir le sainghnéithe cleachtas tráchtála éagórach ar thrádálaithe, gan aon rogha a bheith acu (féach, chuige sin, breithiúnas an 13 Meán Fómhair 2018,
Wind Tre agus Vodafone Italia,
C‑54/17 agus C‑55/17, EU:C:2018:710, míreanna 60 agus 61, agus ordú an 14 Bealtaine 2019,
Acea Energia agus páirtithe eile,
C‑406/17 go C‑408/17 agus C‑417/17, EU:C:2019:404, mír 49).
34      I dtaca leis sin, is é is cuspóir do Threoir 2005/29 ardleibhéal cosanta a áirithiú do thomhaltóirí agus, chuige sin, a áirithiú go ndéanfar cleachtais tráchtála éagóracha a chomhrac go héifeachtach ar mhaithe le tomhaltóirí (féach, chuige sin, breithiúnas an 30 Eanáir 2025,
Trenitalia,
C‑510/23, EU:C:2025:41, mír 33 agus an cásdlí dá dtagraítear). Beartaítear go sonrach le hAirteagal 6(1) den Treoir sin cosaint iomchuí a áirithiú do thomhaltóirí maidir le cur i láthair na faisnéise arna soláthar trí chleachtas tráchtála.
35      A dhála sin, de réir comhléamh ar Airteagal 1(1) agus Airteagal 3(1) de Rialachán Uimh. 1169/2011, is é is cuspóir don Rialachán sin ardleibhéal cosanta a áirithiú do thomhaltóirí maidir le faisnéis bhia, i gcomhréir lena n‑éagsúlachtaí ó thaobh dearcthaí de, trí na bunúis a sholáthar dóibh le cinneadh a dhéanamh agus iomlán an scéil acu. Chuige sin, féachtar tríd an Rialachán sin le cosc a chur le tomhaltóirí a chur ar míthreoir trí fhaisnéis bhia arna soláthar dóibh (féach, chuige sin, breithiúnais an 1 Deireadh Fómhair 2020,
Groupe Lactalis,
C‑485/18, EU:C:2020:763, mír 43 agus an cásdlí dá dtagraítear agus an 1 Nollaig 2022,
LSI – Germany,
C‑595/21, EU:C:2022:949, míreanna 29 agus 30).
36      Trí na sraitheanna rialacha maidir le cosaint arna mbunú in Airteagal 6(1) de Threoir 2005/29 agus in Airteagal 7 de Rialachán Uimh. 1169/2011 mar sin, saothraítear an comhchuspóir maidir le hardleibhéal cosanta a áirithiú do thomhaltóirí ar fhaisnéis mhíthreorach agus a sheachaint go gcuirfí iad ar míthreoir,
inter alia, faoi na tréithe áirithe atá ag táirge nó, le bheith níos cruinne faoi, ag bia. Cé nach bhfuil na comhchodanna de na cleachtais arna gcosc leis na forálacha sin go hiomlán ar an aon dul amháin, leagtar síos leo, mar atá de réir mhíreanna 28 go 30 den bhreithiúnas seo, oibleagáidí maidir le faisnéis do thomhaltóirí arb ionann iad a bheag nó a mhór.
37      Thairis sin, ní mór a thabhairt faoi deara, i bhfianaise aithrisí 7, 11, 13 agus 14 de Threoir 2005/29 agus ó tharla go bhfuil sé ag teastáil ón gcosaint arna tabhairt le hAirteagal 6(1) den Treoir sin go gcuireann sé faoi deara nó gur dócha go gcuirfidh sé faoi deara dó cinneadh tráchtála a dhéanamh nach ndéanfadh sé murach sin, cuirtear cosc ginearálta tríd an bhforáil sin ar chleachtais tráchtála éagóracha lena n‑athraítear iompar eacnamaíoch tomhaltóirí (féach, chuige sin, breithiúnais an 19 Nollaig 2013,
Trento Sviluppo agus Centrale Adriatica,
C‑281/12, EU:C:2013:859, míreanna 31 agus 32, agus an 19 Meán Fómhair 2018,
Bankia,
C‑109/17, EU:C:2018:735, mír 30).
38      Mar atá de réir Airteagal 1 de Threoir 2005/29, baineann an chosaint arna tabhairt léi do thomhaltóirí le leasanna eacnamaíocha na dtomhaltóirí sin. Mar sin, ceapadh forálacha na Treorach sin go bunúsach leis an tomhaltóir a chosaint mar an duine atá i gceist agus is féidir a bheith thíos le cleachtais tráchtála éagóracha, is é is bun leis an gcuspóir arna shaothrú leis an Treoir sin, a thugtar chun cuimhne i mír 34 den bhreithiúnas seo, arb é atá ann ná tomhaltóir a chur faoi lánchosaint ar chleachtais tráchtála éagóracha, ná go bhfuil na tomhaltóirí in íochtaránacht ar na trádálaithe, go háirithe ó thaobh an leibhéil faisnéise atá acu, sa mhéid nach mór a mheas gur laige go heacnamaíoch iad agus gur lú an taithí dhlíthiúil atá acu ná a gcomhchonraitheoirí (féach, chuige sin, breithiúnas an 16 Aibreán 2015,
UPC Magyarország,
C‑388/13, EU:C:2015:225, míreanna 52 agus 53 agus an cásdlí dá dtagraítear). Sonraítear in aithris 8 den Treoir sin go bhfuil sé d’aidhm níos leithne leis an gcuspóir sin iomaíocht chóir a áirithiú i gcásanna a thagann faoi raon feidhme na Treorach céanna.
39      Maidir le Rialachán Uimh. 1169/2011, foráiltear in Airteagal 3(1) de, agus faisnéis bhia á soláthar, go bhféachfar le hardleibhéal cosanta sláinte agus leasanna tomhaltóirí a bhaint amach trí bhonn a sholáthar do thomhaltóirí deiridh ar dá réir a d’fhéadfaidís roghanna eolasacha a dhéanamh agus úsáid shábháilte a bhaint as bia, ag féachaint go háirithe do chúrsaí sláinte, eacnamaíocha, comhshaoil, sóisialta agus eiticiúla. I gcomhréir leis an gcéad fhomhír d’Airteagal 1(3) de, bíonn feidhm ag an Rialachán sin maidir le hoibreoirí gnó bia ag gach céim den bhiashlabhra, i gcás ina mbaineann a ngníomhaíochtaí le faisnéis bhia a sholáthar do thomhaltóirí.
40      Mar sin, ní bhaineann an cosc ar chleachtais éagóracha maidir le faisnéis bhia dá bhforáiltear in Airteagal 7 de Rialachán Uimh. 1169/2011 le prionsabal na hiomaíochta córa go bunúsach, ach féachtar leis, de bhun cúrsaí sláinte agus sábháilteachta bia, cosc a chur le dochar do leasanna eacnamaíocha agus neamheacnamaíocha tomhaltóirí de dheasca táirge ar leith a mhargú sa mhargadh inmheánach.
41      Dá bhrí sin, is forlíontach na sraitheanna rialacha maidir le tomhaltóirí a chosaint arna mbunú in Airteagal 6(1) de Threoir 2005/29 agus in Airteagal 7 de Rialachán Uimh. 1169/2011 sa mhéid go bhféachtar leo gnéithe éagsúla den iompar céanna atá contrártha do dhlí an Aontais a phionósú. Thairis sin, tacaítear leis an gcinneadh sin tríd an riail ghinearálta arna leagan amach in Airteagal 3(3) de Threoir 2005/29 ar dá réir a bhíonn feidhm ag an Treoir sin gan dochar d’fhorálacha dhlí an Aontais nó do na forálacha náisiúnta maidir leis an tsláinte nó le sábháilteacht táirgí.
42      Sna himthosca sin, ní féidir cur i bhfeidhm comhthreomhar na n‑oibleagáidí atá ann de réir an dá sraith rialacha sin maidir le cosaint a bheith ina chúis le cás difríochta dosháraithe agus, dá bhrí sin, coimhlinte a chruthú, de réir bhrí Airteagal 3(4) de Threoir 2005/29,
43      Mar sin féin, ní mór a thabhairt faoi deara, chun éifeachtacht Airteagal 7 de Rialachán Uimh. 1169/2011 a áirithiú i ndáil leis na rialacha arna leagan síos le Treoir 2005/29 agus cur i bhfeidhm comhsheasmhach an dá ghníomh sin, nach féidir, i bprionsabal, cleachtas faisnéise bia a chomhlíonann na ceanglais uile atá de réir Airteagal 7 a chosc le Treoir 2005/29.
44      I bhfianaise an mhéid sin roimhe seo, is é an freagra ar an gcéad cheist agus ar an dara ceist ná go bhfuil Airteagal 3(4) de Threoir 2005/29 le léiriú sa chaoi, nach gcuirtear cosc leis, i réimse an bhia, ar iompar trádálaí ar cleachtas tráchtála míthreorach é, de réir Airteagal 6(1) den Treoir sin, a chur faoi phionós de bhun reachtaíocht náisiúnta lena dtrasuitear an Treoir sin, i gcás ina dtagann an t‑iompar sin faoin toirmeasc dá bhforáiltear in Airteagal 7 de Rialachán Uimh. 1169/2011 agus faoin reachtaíocht náisiúnta lena gcuirtear i bhfeidhm an Rialachán sin chomh maith.
An tríú ceist
45      Leis na tríú ceist dá cuid, fiafraíonn an chúirt a rinne an tarchur an bhfuil an tsraith rialacha maidir le pionóis dá bhforáiltear in Airteagal 3
d’Fhoraithne Reachtach Uimh. 231/2017 i gcomhréir le hAirteagal 13 den Threoir 2005/29, ar dá réir a cheanglaítear ar na Ballstáit foráil do phionóis éifeachtacha,
chomhréireacha agus athchomhairleacha is infheidhme maidir le sáruithe ar fhorálacha náisiúnta arna nglacadh de bhun na Treorach sin.
46      Cuireann Rialtas na hIodáile agus an Coimisiún Eorpach amhras in iúl maidir le hinghlacthacht an tríú ceist, ag tabhairt dá n‑aire gur glacadh an pionós arna ghearradh ar Lidl Italia de bhun Chód an Tomhaltais amháin, lena dtrasuitear Treoir 2005/29 i ndlí na hIodáile, agus ní de bhun Fhoraithne Reachtach Uimh. 231/2017, de bhrí nárbh ábhartha é maidir leis an réiteach ar an díospóid sna príomhimeachtaí.
47      I dtaca leis sin, ní mór a mheabhrú go gciallaíonn an gá atá le léiriú a thabhairt ar dhlí an Aontais a bheidh úsáideach don chúirt náisiúnta go bhfuil sé de cheangal ar an gcúirt náisiúnta na ceanglais a bhaineann le hábhar iarrata ar réamhrialú, a leagtar amach go sainráite in Airteagal 94 de Rialacha Nós Imeachta na Cúirte Breithiúnais, a bhfuil an chúirt a rinne an tarchuir ceaptha a bheith ar an eolas ina leith, i gcomhthéacs an chomhair arna thionscnamh le hAirteagal 267 CFAE, a chomhlíonadh go mion. Tugtar na ceanglais sin chun cuimhne chomh maith in aithrisí 13, 15 agus 16 de Mholtaí Chúirt Bhreithiúnais an Aontais Eorpaigh do na cúirteanna náisiúnta maidir le tionscnamh an nós imeachta um réamhrialú (IO C, C/2024/6008) (breithiúnais an 6 Deireadh Fómhair 2021,
Consorzio Italian Management agus Catania Multiservizi,
C‑561/19, EU:C:2021:799, mír 68 agus an cásdlí dá dtagraítear, agus an 11 Meán Fómhair 2025,
Bervidi,
C‑38/24, EU:C:2025:690, mír 82).
48      Ina theannta sin, tá sé ríthábhachtach, mar a luaitear in Airteagal 94(c) de na Rialacha Nós Imeachta, go leagfaí amach san iarraidh ar réamhrialú na cúiseanna a thug ar an gcúirt a rinne an tarchur fiosrú a dhéanamh maidir le léiriú nó bailíocht forálacha áirithe de dhlí an Aontais Eorpaigh, agus an nasc a chruthaítear léi idir na forálacha sin agus an reachtaíocht náisiúnta is infheidhme maidir leis an díospóid sna príomhimeachtaí (breithiúnais an 6 Deireadh Fómhair 2021,
Consorzio Italian Management agus Catania Multiservizi,
C‑561/19, EU:C:2021:799, mír 69 agus an cásdlí dá dtagraítear, agus an 11 Meán Fómhair 2025,
Bervidi,
C‑38/24, EU:C:2025:690, mír 83).
49      Sa chás seo, níl an iarraidh ar réamhrialú, maidir leis an tríú ceist, i gcomhréir leis na ceanglais arna dtabhairt chun cuimhne sa mhír roimhe seo den bhreithiúnas seo.
50      Go deimhin, ar an gcéad dul síos, is léir ón iarraidh sin nár gearradh ar Lidl Italia pionós de bhun Chód an Tomhaltais, lena dtrasuitear Treoir 2005/29 i ndlí na hIodáile. Ní shonraíonn an chúirt a rinne an tarchur rud ar bith le creideamh, ar mhaithe leis an díospóid sna príomhimeachtaí a réiteach, gur féidir go mbeadh uirthi rialú a thabhairt ar an tsraith rialacha maidir le pionóis dá bhforáiltear in Airteagal 3
d’Fhoraithne Reachtach Uimh. 231/2017 nach bhfuil feidhm acu, mar is léir gan débhrí ó fhoclaíocht na forála sin, ach maidir le sáruithe ar fhorálacha Airteagal 7 de Rialachán Uimh. 1169/2011. Ar an dara dul síos, ní mhíníonn an chúirt sin ar bhealach ar bith an chúis leis an tuairim gur cheart scrúdú a dhéanamh ar chomhréireacht Airteagal 3
d’Fhoraithne Reachtach Uimh. 231/2017 le hAirteagal 13 de Threoir 2005/29, cé nach rialaítear leis an bhforáil sin ach na pionóis is infheidhme maidir le sáruithe ar na forálacha náisiúnta arna nglacadh de bhun na Treorach sin.
51      Sna himthosca sin, ní mór a mheas nár leag an chúirt a rinne an tarchur amach go leordhóthanach na cúiseanna a thug uirthi an léiriú ar Airteagal 13 de Threoir 2005/29 a fhiosrú nó an gaol idir an fhoráil sin agus Foraithne Reachtach Uimh. 231/2017.
52      Dá bhrí sin, tá an tríú ceist do-ghlactha.
Costais
53      Ós rud é, a mhéid a bhaineann sé leis na príomhpháirtithe sna príomhimeachtaí, go bhfuil na himeachtaí mar chéim sa chás os comhair na cúirte náisiúnta, baineann ceist na gcostas leis an gcúirt sin. Níl na costais a tabhaíodh trí bharúlacha a cuireadh faoi bhráid na Cúirte, seachas costais na bpáirtithe sin, inghnóthaithe.
Ar na forais sin, rialaíonn an Chúirt (an Chéad Dlísheomra) mar seo a leanas:
Maidir le hAirteagal 3(4) de Threoir 2005/29/CE ó Pharlaimint na hEorpa agus ón gComhairle an 11 Bealtaine 2005 maidir le cleachtais tráchtála éagóracha idir gnólachtaí agus tomhaltóirí sa mhargadh inmheánach agus lena leasaítear Treoir 84/450/CEE ón gComhairle, Treoracha 97/7/CE, 98/27/CE agus 2002/65/CE ó Pharlaimint na hEorpa agus ón gComhairle agus Rialachán (CE) Uimh. 2006/2004 ó Pharlaimint na hEorpa agus ón gComhairle (‘an Treoir maidir le Cleachtais Tráchtála Éagóracha’),
ní mór léiriú a dhéanamh mar seo a leanas:
ní chuirtear cosc leis, i réimse an bhia, ar iompar trádálaí ar cleachtas tráchtála éagórach é, de réir bhrí Airteagal 6(1) de Threoir 2005/29, a chur faoi phionós de bhun reachtaíocht náisiúnta lena dtrasuitear an Treoir sin, i gcás ina dtagann an t‑iompar sin freisin faoin toirmeasc dá bhforáiltear in Airteagal 7 de Rialachán (AE) Uimh. 1169/2011 ó Pharlaimint na hEorpa agus ón gComhairle an 25 Deireadh Fómhair 2011 maidir le faisnéis bhia a sholáthar do thomhaltóirí lena leasaítear Rialacháin (CE) Uimh. 1924/2006 agus (CE) Uimh. 1925/2006 ó Pharlaimint na hEorpa agus ón gComhairle agus lena n‑aisghairtear Treoir 87/250/CEE ón gCoimisiún, Treoir 90/496/CEE ón gComhairle, Treoir 1999/10/CE ón gCoimisiún, Treoir 2000/13/CE ó Pharlaimint na hEorpa agus ón gComhairle, Treoracha 2002/67/CE agus 2008/5/CE ón gCoimisiún agus Rialachán (CE) Uimh. 608/2004 ón gCoimisiún agus reachtaíocht náisiúnta lena gcuirtear i bhfeidhm Rialachán Uimh. 1169/2011.
[Sínithe]
*      Teanga an cháis: an Iodáilis.